Troll (bil)

Begynnelsen

Ingeniør Per Kohl-Larsen fikk tak i formene til bilen i Tyskland, fra Hanns Trippel som sto bak designet.
Den første Troll-bilen ble presentert for pressen den 6. november 1956. Den var ikke helt ferdig, men chassis og karosseri var ferdig. Bilen kunne ikke kjøres, og dette eksemplaret ble senere benyttet som en prototype, som fikk mange endringer senere, under testing.
Både norsk og utenlandsk presse viste stor entusiasme for prosjektet, og bilen ble sammenliknet med merker som Porsche, Citroën og Saab.
Den første kunden fikk bilen levert 1. mai 1957.

Produksjon og avvikling

Etter hvert som utviklingen av bilen fortsatte måtte Kohl-Larsen jobbe hardt for å få tillatelse av myndighetene til salg av bilen. Han fikk kun lov til å selge 15 biler i Norge uten kjøpetillatelse, angivelig på grunn av en avtale Norge hadde med Sovjetunionen og flere land i Øst-Europa om å kjøpe biler fra dem mot at de handlet norske fiskeprodukter. Arbeiderpartiregjeringen, under ledelse av statsminister Einar Gerhardsen, var angivelig redd for at norsk bilproduksjon ville forrykke handelsbalansen. Kohl-Larsen la derfor planer om å eksportere biler til Tyskland og Danmark. Det var også etterspørsel fra land som Finland og Belgia, og på et tidspunkt var det planer om å bygge 2000 biler i året. Etter hvert sa fabrikken seg fornøyd med en produksjon på ett eksemplar per dag.
Selskapet fikk aldri lov til å selge mer enn 15 biler uten kjøpetillatelse. I tillegg fikk de ikke tak i nødvendig kapital for å starte masseproduksjon, og da myndighetene gjorde det klart at de aldri kom til å støtte Troll-produksjonen forlot alle potensielle investorer prosjektet. Dermed ble selskapet avviklet tidlig i 1958, med kun fire fullførte eksemplarer av Troll. Selskapet gikk ikke konkurs, som det har vært hevdet.

Produserte biler

Bil nr 1 (understellsnr VID. 01-56) tilhører Norsk Kjøretøyhistorisk Museum på Lillehammer. Registreringsnummer K-11576. Det understellsnr finnes ikke på bilen som står utstilt og registreringsnummeret er feil. Det riktige er K-12576. 
Bil nr 2 var lenge antatt forsvunnet. Dette var antagelig en Gutbrod med lånt karosseri fra bil nr 1 til en presentasjon.
Bil nr 3 (understellsnummer VND. 1165) 1956-modell, er i privat eie i Norge. Regnr E-106. 
Bil nr 4 (understellsnummer T-3- 71.693) eies av Norsk Teknisk Museum. Uregistrert. Denne bilen noe ombygget.
Bil nr 5 (understellsnummer 71.694) er i privat eie i Norge. Registeringsnummer H-28794

Den 6. trollbilen

Etter konkursen i Lunde ble deler av konkursboet solgt på auksjon. Dette innebar blant annet støpeformer, karosserideler og chassideler. Disse delene skulle etterhvert bli til den 6. trollbilen. Harald Aspheim, en ung mekaniker fra Hælgja (Helgen), kjøpte opp delene fra trollproduksjonen. Han bygde så det som idag er kjent som den 6. trollbilen. Bilen ble registrert i 1961. Et særtrekk ved denne bilen er at dørene er hengslet i fremkant, slik som er vanlig på moderne biler idag. Dette var blant annet grunnet at Aspheim manglet støpeformer til passasjerdøra. Den 6. trollbilen eies og vedlikeholdes idag av foreningen Street Cars Lunde.

Troll 7

Smørekoppen Engineering, en studentgruppe tilhørende linjeforeningen AF Smørekoppen ved NTNU i Trondheim, startet høsten 2016 et prosjekt som i løpet av to år skulle bli til den 7. trollbilen, Troll 7. Studentgruppa er kjent for å bygge særegne og utradisjonelle kjøretøy. Prosjektet som startet opp høsten 2016 var under ledelse av Håvard Teigen, barnebarnet til den 6. trollbilens far, Harald Aspheim. Det var dermed ikke tilfeldig at valget falt på å bygge nettopp en trollbil da prosjektet skulle bestemmes. Prosjektet gikk ut på å bygge en kabrioletversjon av den velkjente norske bilen. I samarbeid med universitetet og lokalt næringsliv, skaffet Smørekoppen Engineering finansiering og nødvendig støtte til å starte produksjon av karosseri og rammeverk. Det ble besluttet at Troll 7 skulle bygges opp på chassiset fra en VW boble fra 1967. Våren 2017 startet arbeidet med å støpe glassfiberkarosseri med god støtte fra bedriftene Selfa og Mal proff. Det neste året gikk så med på å bygge og tilpasse rammeverk, karosserideler, motor og interiør. I ukene før påske i 2018 ble bilen lakkert. Troll 7 ble offisielt presentert 25. april 2018. Sommeren 2018 ble bilen vist flere steder på Østlandet. Bilen ble også vist på Oslo Motor Show 26.-28. oktober 2018.

Ukomplette biler

Et ukomplett karosseri eksisterer i tillegg til de komplette bilene.